Nóg 'n toekenning vir kinderboekkoning | Maroela Media
Nóg 'n toekenning vir kinderboekkoning
Moenie hierdie boek eet nie! Foto: Jaco Jacobs, jacojacobs.blogspot.co.za
Jaco Jacobs se rympieboek Moenie hierdie boek eet nie!, geïllustreer deur Zinelda McDonald Meiring, is pas as die wenner van die tweejaarlikse Exclusive Books IBBY SA-toekenning aangewys.
Die toekenning word onderskryf deur die Internasionale Raad op Boeke vir Jongmense (IBBY), 'n niewinsgewende organisasie wat 'n wêreldwye netwerk van mense verteenwoordig wat daarna streef om kinders en boeke bymekaar te bring. Die toekenning bekroon die skrywer sowel as die illustreerder van die wenboek.
Moenie hierdie boek eet nie! 'n Rympie vir elke dag van die jaar, uitgegee deur Lapa Uitgewers, is 'n versameling van 366 splinternuwe kinderverse uit die pen van Jaco Jacobs. Dit sluit lawwe rympies, haikoes, limerieke en tongknopers in.
Jacobs het al verskeie ATKV-kinderboektoekennings ontvang en het ook al twee keer vantevore die IBBY-erelys gehaal met sy boek Suurlemoen! en vir sy vertaling van Willemien en die Geel Kat. Hy spog ook onder andere met die Alba Bouwerprys 2007 en die CP Hoogenhoutmedalje vir Wurms met tamatiesous, en die Maskew Miller Longman-letterkundeprys vir Verneukpan en die kykNET/Rapport-boekprys 2016.
In 2014 is 'n fliek gegrond op Jaco se jeugroman Suurlemoen! vrygestel. 'n Fliek gegrond op Oor 'n motorfiets, 'n zombiefliek en lang getalle wat deur elf gedeel kan word is tans in fliekteaters (en binnekort by Maroela Media en attooh! se Buitebioskoop) te sien as Nul is nie niks nie.